Oficialusis leidinys L 162 , 13/06/1989 p. 0018 - 0020

specialusis leidimas suomių kalba: skyrius 3 tomas 29 p. 0148

specialusis leidimas švedų kalba: skyrius 3 tomas 29 p. 0148



Komisijos reglamentas (EEB) Nr. 1644/89 1989 m. birželio 12 d. iš dalies keičiantis Reglamentą (EEB) Nr. 411/88 dėl intervencinių supirkimo, saugojimo bei realizavimo priemonių finansinių sąnaudų apskaičiavimo metodikos ir taikytinos palūkanų normos EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1978 m. rugpjūčio 2 d. Tarybos reglamentą (EEB) Nr. 1883/78, nustatantį intervencijų finansavimą iš Europos žemės ūkio orientavimo ir garantijų fondo Garantijų skyriaus bendrąsias taisykles [1], su paskutiniais pakeitimais, padarytais Reglamentu (EEB) Nr. 787/89 [2], ypač į jo 5 straipsnį, kadangi Reglamento (EEB) Nr. 1883/78 5 straipsnis numato, kad už valstybių narių produktų supirkimui suteiktas lėšas mokėtinos palūkanos, kurias finansuoja EŽŪOGF Garantijų skyrius, apskaičiuojamos pagal vienodą metodiką ir palūkanų normą visoje Bendrijoje, ir kadangi toji palūkanų norma turi atspindėti faktiškai mokamų palūkanų normą; kadangi Komisijos reglamentas (EEB) Nr. 411/88 [3] su pakeitimais, padarytais Reglamentu (EEB) Nr. 439/89 [4], nustato tą metodiką ir palūkanų normą, taikytiną apskaičiuojant aukščiau minėtas finansines sąnaudas; kadangi įvairiose valstybėse narėse ilgalaikio ir trumpalaikio finansavimo palūkanų normos yra gana skirtingos; kadangi tų palūkanų normų svertinio vidurkio taikymas iki šiol nedavė patenkinamų rezultatų; kadangi pastaraisiais metais ekiu palūkanų normos vis labiau atspindi ekiu krepšelio valiutų palūkanų normas, išvedus jų svertinį vidurkį, ir kadangi dėl to ekiu palūkanų normas galima laikyti tipiškomis Bendrijoje mokamomis palūkanomis; kadangi investuojamo į intervencines atsargas kapitalo finansavimui yra nustatyti terminai ir dėl to vienoda palūkanų norma turi atspindėti trijų ir 12 mėnesių išankstines palūkanų normas; kadangi to reglamento 4 straipsnyje turėtų būti nustatyta, kad valstybei narei, kuri moka mažiau palūkanų negu ji mokėtų taikant vienodas palūkanų normas, turėtų būti taikomos specialios taisyklės; kadangi EŽŪOGF komitetas nepateikė savo nuomonės per pirmininko nustatytą laiką, PRIĖMĖ ŠĮ REGLAMENTĄ: 1 straipsnis Reglamentas (EEB) Nr. 411/88 iš dalies pakeičiamas taip: 1) 3 straipsnis pakeičiamas taip: "3 straipsnis Reglamento (EEB) Nr. 1883/78 5 straipsnyje minima palūkanų norma atitinka trijų ir 12 mėnesių išankstines ekiu palūkanų normas, Europos Bendrijų statistikos tarnybos užregistruotas Eurorinkose, jas padidinus atitinkamai vienu ir dviem trečdaliais. Palūkanų norma nustatoma prieš prasidedant kiekvieniems EŽŪOGF Garantijų skyriaus apskaitos metams remiantis normomis, užregistruotomis per šešis mėnesius prieš normos nustatymą." 2) Į 4 straipsnį įterpiama tokia 1a dalis: "1a. Apie valstybės narės turėtas palūkanų sąnaudas pranešama Komisijai ne vėliau kaip likus 20 dienų iki finansinių metų pabaigos. Tokiame pranešime turi atsispindėti informacija apie šešis ankstesnius mėnesius. Jei nepranešama apie palūkanų normą, taikytinos palūkanų sąnaudos nustatomos remiantis priede nustatytomis orientacinėmis palūkanų normomis." 3) Pridedamas šio reglamento priedas. 2 straipsnis Šis reglamentas įsigalioja trečią dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1989 m. birželio 12 d. Komisijos vardu Ray Mac Sharry Komisijos narys [1] OL L 216, 1978 8 5, p. 1. [2] OL L 85, 1989 3 30, p. 1. [3] OL L 40, 1988 2 13, p. 25. [4] OL L 51, 1989 2 23, p. 7. -------------------------------------------------- PRIEDAS " „PRIEDAS 4 straipsnio 1a dalyje minimos orientacinės palūkanų normos [1] 1. Belgija: Briuselio tarpbankinės siūlomos skolinimosi trims mėnesiams palūkanų normos 2. Danija: 12 mėnesių trukmės iždo obligacijų emisijos pajamingumas 3. Vokietija: Frankfurto tarpbankinės siūlomos skolinimosi trims mėnesiams palūkanų normos 4. Graikija: trijų mėnesių trukmės iždo obligacijų emisijos pajamingumas 5. Prancūzija: Paryžiaus tarpbankinės siūlomos skolinimosi trims mėnesiams palūkanų normos 6. Ispanija: Madrido tarpbankinės siūlomos skolinimosi trims mėnesiams palūkanų normos 7. Airija: Dublino tarpbankinės siūlomos skolinimosi trims mėnesiams palūkanų normos 8. Italija: trijų mėnesių trukmės iždo obligacijų emisijos pajamingumas 9. Liuksemburgas: tarpbankinės trijų mėnesių palūkanų normos 10. Nyderlandai: Amsterdamo tarpbankinės siūlomos skolinimosi trims mėnesiams palūkanų normos 11. Portugalija: Lisabonos tarpbankinės siūlomos skolinimosi trims mėnesiams palūkanų normos 12. Jungtinė Karalystė: Londono tarpbankinės siūlomos skolinimosi trims mėnesiams palūkanų normos NB: šios normos didinamos vienu procentu, atitinkančiu banko maržą.“ " [1] Grynosios palūkanų normos, t. y. palūkanų normos be galimos dalies, kuri atitinka fiskalinius mokesčius (iškaičiuojamąjį mokestį ir pan.). --------------------------------------------------